บ้านปู’บิ๊กเอเชียทุ่ม5.4หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

‘เทกเหมืองออสซีนักวิเคราะห์มองหรูเพิ่มเป้าหุ้น
โพสต์ทูเดย์ — บ้านปูยอมจ่ายแพง ฮุบเซนเทนเนียล เหมืองถ่านหินออสเตรเลียส่งออกใหญ่ 1 ใน 3 โลก หวังผลตอบแทนสูง คว้าผู้นำถ่านหินภูมิภาค เพิ่มเป้าราคาหุ้น
บริษัท บ้านปู (BANPU) เปิดเผยว่า ได้ใช้บริษัทย่อยชื่อ Banpu Minerals (Singapore) หรือ BMS ตั้งโต๊ะรับซื้อหุ้นทั้งหมดของบริษัท Centennial Coal Co., Ltd หรือ เซนเทนเนียล นอกตลาดหลักทรัพย์ ในราคาหุ้นละ 6.20 เหรียญออสเตรเลีย หรือประมาณ 16.74 บาท ซึ่งเป็นราคาที่สูงกว่าราคาตลาดอย่างมีนัยสำคัญ ทำให้คณะกรรมการของเซนเทนเนียลมีมติเป็นเอกฉันท์ แนะนำให้ผู้ถือหุ้นตอบรับคำเสนอซื้อของ BMS 
น.ส.สมฤดี ชัยมงคล ผู้ช่วยประธานเจ้าหน้าที่บริหารการเงิน BANPU กล่าวว่า ปัจจุบัน BMS เป็นผู้ถือหุ้น 19.9% ในเซนเทนเนียล และต้องการถือหุ้นอย่างน้อย 50.1% ซึ่งหากใช้ราคารับซื้อหุ้นคำนวณบริษัท เซนเทนเนียล มีมูลค่าทั้งสิ้น 2,504 ล้านเหรียญออสเตรเลีย หรือประมาณ 6.76 หมื่นล้านบาท
อย่างไรก็ตาม บริษัทจะต้องทำคำเสนอซื้อหุ้นจากผู้ถือหุ้นทุกรายให้เสร็จสิ้นภายในปลายไตรมาส 3 ถึงต้นไตรมาส 4 ปีนี้ โดยคาดว่าจะใช้เงิน 2,000 ล้านเหรียญออสเตรเลีย หรือประมาณ 5.4 หมื่นล้านบาท ในการรับซื้อหุ้นอีก 80% ที่เหลือ
“BMS ได้เสนอซื้อหุ้นครั้งนี้ โดยให้ส่วนล้ำมูลค่าหุ้นที่สูงเพื่อให้สอดคล้องกับมูลค่าทางการตลาดของเซนเทนเนียล รวมทั้งเป้าหมายที่จะทำตลาดทั้งในออสเตรเลียและต่างประเทศ และการขยายสัดส่วนรายได้ของถ่านหินเพื่อการส่งออกในราคาส่งออกเดียวกัน การขยายและพัฒนาโรงงานของเซนเทนเนียลที่ Newstan Lochiel”
ทั้งนี้ เป้าหมายในการซื้อหุ้นทั้งหมดของเซนเทนเนียล เพื่อเปิดโอกาสให้บริษัทได้มีส่วนร่วมต่อพัฒนาการของอุตสาหกรรมถ่านหินในออสเตรเลีย และเป็นจุดเริ่มต้นที่สำคัญต่อบริษัทในการขยายฐานการลงทุนของธุรกิจถ่านหินในภูมิภาค ทำให้บริษัทมีผลการดำเนินงานที่เติบโตมากขึ้นจากเหมืองถ่านหินในออสเตรเลีย นอกเหนือจากเหมืองถ่านหินในอินโดนีเซียและจีน 
ขณะที่ราคาเสนอซื้อที่สูงถึง 40% ของราคาปิด เพราะคำนวณจากกระแสเงินสดจากการดำเนินงานของบริษัท เซนเทนเนียล 600800 ล้านเหรียญออสเตรเลีย หรือประมาณ 1.62.1 หมื่นล้านบาท กำไรสุทธิปีละ 150 ล้านเหรียญออสเตรเลีย หรือประมาณ 4,050 ล้านบาท และบริษัทกำลังจะมีอัตรากำไรสูงขึ้นจากสัญญาขายถ่านหินที่ราคาเพิ่มขึ้น และกำลังจะเปิดเหมืองใหม่อีก 2 แห่ง ทำให้มูลค่าระยะยาว 12 ปีเพิ่มขึ้น 
ปัจจุบันเซนเทนเนียลมีเหมือง 10 แห่ง ปริมาณถ่านหินสำรอง 419 ล้านตัน (เทียบแค่ 300 ล้านตัน ของ BANPU) และเป็นผู้ส่งออกรายใหญ่ถ่านหิน 1 ใน 3 ของโลก
น.ส.สมฤดี กล่าวว่า เงินที่จะนำมาซื้อหุ้นดังกล่าวจะมาจากเงินสดของบริษัท 20% และการกู้เงินอีก 80% ทำให้สัดส่วนหนี้สินต่อทุนสูงกว่า 1.3 เท่า จากไตรมาสแรกมีเพียง 0.2 เท่า
สำหรับข่าวการเทกโอเวอร์ครั้งนี้ ราคาหุ้น BANPU ทะยาน 12 บาท หรือ 1.99% ปิดที่ 614 บาท มูลค่าการซื้อขายมากถึง 915 ล้านบาท 
ด้านบริษัทหลักทรัพย์ (บล.) ธนชาต วิเคราะห์ว่าเรื่องนี้ถือเป็นข่าวดีมาก และอาจมีการปรับประมาณการของ BANPU เพิ่มในอนาคต และแนะนำ “ซื้อ” โดยมีเป้าหมายปัจจุบัน 720 บาท
นักวิเคราะห์ บล.ทรีนีตี้ ปรับราคาเป้าหมายใหม่หลังจากเข้าเทกโอเวอร์เป็น 840 บาท เพราะบริษัทแห่งใหม่นี้ช่วยเพิ่มมูลค่าให้ BANPU ได้อีก 121 บาท แต่ก็มีความเสี่ยงที่บ้านปูจะงดการจ่ายเงินปันผลกลางปีนี้